Tot i la pandèmia, la Nit Europea de la Recerca a Catalunya s’alça amb més de 250 activitats

* L’esdeveniment principal se celebrarà el 27 i 28 de novembre amb un gran nombre d’activitats científiques en línia per a tots els públics, com rutes científiques, jocs i tallers
* El programa està disponible al web [lanitdelarecerca.cat](https://lanitdelarecerca.cat/)

Per tercer any consecutiu, se celebra a Catalunya l’esdeveniment de divulgació de la Nit Europea de la Recerca, que tindrà lloc el 27 i 28 de novembre. Més de 50 entitats científiques de totes les províncies organitzen xerrades, tallers, jocs, experiments i moltes altres activitats per a tots els públics. El programa ja es pot consultar al web [lanitdelarecerca.cat](https://lanitdelarecerca.cat/).

La Nit Europea de la Recerca és un esdeveniment públic dedicat a la divulgació de la ciència que se celebra cada any en més de 300 ciutats de 30 països d’Europa al mateix temps. El seu objectiu és apropar la recerca i els seus protagonistes al públic de totes les edats i donar a conèixer la recerca i la innovació de manera planera i divertida.

Cada any, aquest esdeveniment se celebra l’últim divendres de setembre, tot i que la seva popularitat fa que s’allargui durant els dies previs i el cap de setmana. Aquesta edició, però, degut a la pandèmia, s’ha ajornat dos mesos. Pel mateix motiu, la majoria d’activitats han estat adaptades a format online per arribar a tothom de la forma més segura i còmoda possible. No obstant, qualsevol de les activitats presencials que puguem trobar es realitzaran seguint les mesures de seguretat establertes contra la COVID-19, tot respectant els grups bombolla, i requereixen d’inscripció prèvia.

Les activitats que ofereix el programa s’organitzen des de diferents localitzacions de cadascun dels nodes principals: [Barcelona](https://lanitdelarecerca.cat/node/barcelona/), [Girona](https://lanitdelarecerca.cat/node/girona/), [Lleida](https://lanitdelarecerca.cat/node/lleida/), [Tarragona](https://lanitdelarecerca.cat/node/tarragona/) i [Vic](https://lanitdelarecerca.cat/node/vic/).

### Barcelona

Entre les diverses activitats del [node de Barcelona](https://lanitdelarecerca.cat/node/barcelona/), coordinat des de l’Institut de Salut Global de Barcelona ([ISGlobal](https://www.isglobal.org/)), centre impulsat per la Fundació “la Caixa”, i l’[Associació Catalana de Comunicació Científica (ACCC)](https://www.accc.cat/), com a entitat coordinadora de tots els nodes de Catalunya, destaquen les diverses activitats organitzades per [Pessics de Ciència](http://www.l-h.cat/cultura/346739_1.aspx) en col·laboració amb l’Ajuntament de l’Hospitalet de Llobregat i la **Nit Jove de la Recerca**, amb la col·laboració de CosmoCaixa. Aquesta inclou nombrosos tallers, com els que formen part de la **Nit de la Recerca Nano**, especialitzats en nanotecnologia, on veurem com fer grafè amb plastilina o detectar notícies falses. Els participants també podran gaudir d’un [**Escape Room**](https://lanitdelarecerca.cat/nano-research-night-scape-room/) **per viatjar al nanomón**.

A la programació en línia també trobarem **més de 60 microxerrades** impartides per investigadores i investigadors sobre temes tan diversos com el cervell, la intel·ligència, la ciència molecular, teràpies, genètica, medi ambient o pedagogia, així com col·loquis i taules rodones en directe, i una **lectura teatralitzada de** [***Madame Châtelet i les seves seguidores a Instagram***](https://lanitdelarecerca.cat/madame-chatelet-i-les-seves-seguidores-a-instagram/).

Per la seva banda, la Universitat de Barcelona, a través de la seva Unitat de Cultura Científica i Innovació (UCC+i) oferirà una àmplia programació de [Cafès Científics](http://www.ub.edu/laubdivulga/nitdelarecerca/index.html) virtuals on es debatrà sobre l’actual pandèmia amb una mirada multidisciplinària.

### Catalunya Central - Vic

Al [node de la Catalunya Central](https://lanitdelarecerca.cat/node/vic/), coordinat per la Unitat de Divulgació Científica de la Universitat de Vic ([UVic-UCC](https://www.uvic-ucc.cat/es)), les activitats es realitzaran durant la setmana del 23 al 27 novembre. El personal investigador de l’entitat impartirà tallers, xerrades i **visites guiades a l’exposició *Els boscos del riu, els grans desconeguts***, que durant la tardor de 2020 es podrà visitar al Museu del Ter i forma part del projecte europeu [Life Alnus](https://lifealnus.eu/). També destaca el taller organitzat per IrsiCaixa i la Càtedra de Malalties Infeccioses i Immunitat de la UVic-UCC, en què diversos investigadors faran una **demostració en directe en anglès de l’ús d’un microscopi modern per visualitzar els detalls moleculars de partícules individuals dels virus VIH-1 i SARS-CoV-2**, entre moltes altres activitats.

El 27 de novembre es projectarà un vídeo sobre el canvi climàtic realitzat amb la col·laboració de l’Aula de Teatre de la UVic-UCC per tal de mostrar una fantàstica simbiosi entre el món de l’art i la ciència a l’hora de divulgar, amb una barreja de **teatre i poesia** per arribar a tot tipus de públic. D’altra banda, dissabte 28 de novembre al matí, es publicarà un “[**Taller de roques**](https://mon.uvic.cat/nitrecerca/esdeveniment/taller-de-roques/)” online a la [llista de reproducció](https://www.youtube.com/playlist?list=PL4ynyIvSrxQv3aeOA5aMQWlaiojdZ7Izg) de la Nit Europea del [canal de Youtube de l’UDivulga](https://youtube.com/channel/UCP40ZuRUcuvIqpU8RwePzJg) on els participants podran identificar-ne els tres grans grups i conèixer el seu cicle.

### Girona

Al [node de Girona](https://lanitdelarecerca.cat/node/girona/), coordinat per la Universitat de Girona (UdG), la Nit de la Recerca se celebrarà des del 16 fins al 27 de novembre. S’impartiran dues xerrades cada dia adreçades a estudiants de secundària. La idea és mostrar [**Un dia en la Recerca a la UdG**](https://lanitdelarecerca.cat/un-dia-en-la-recerca-a-la-udg/) de la mà de més d’una vintena d’investigadors i investigadores de Universitat.

Divendres 27, durant tota la tarda, es portarà a terme un **programa en directe per YouTube**. Com cada any, en **Dani Jiménez** serà una de les estrelles convidades i ens oferirà tota mena de tallers. Durant la tarda, el públic també podrà convertir la seva cuina en un veritable laboratori. El químic i professor de la UdG, Josep Duran, portarà mil i un **experiments per desenvolupar des de casa**. El programa estarà conduït pels Joves Divulgadors de la [Càtedra de Cultura Científica i Comunicació Digital](https://c4dudg.wordpress.com/) de la UdG, sota la direcció del catedràtic de química física Miquel Duran. Aquests, A més d’interaccionar en directe amb nombrosos investigadors de la UdG, ens oferiran jocs de **MateMàgia**. Finalment, davant la situació docent, econòmica i científica derivada de la pandèmia, la periodista Núria Riquelme, entrevistarà al personal investigador en el [**cicle *El Món en Temps de Pandèmia***.](https://lanitdelarecerca.cat/el-mon-en-temps-de-pandemia-cicle-dentrevistes/)

### Lleida

Des de la Universitat de Lleida (UdLl), el grup de recerca [GREiA](https://greia.udl.cat/), coordinarà totes les activitats que tindran lloc al [node de Lleida](https://lanitdelarecerca.cat/node/lleida/) amb l’objectiu de **convertir el ciutadà en científic per un dia i descobrir els avenços duts a terme en territori lleidatà**. El 27 de novembre es realitzaran diversitat d’activitats, tallers i xerrades en línia de diferents temàtiques de l’àmbit de la ciència, com ciències socials i humanitats, dret, enginyeria, energia, materials,

sostenibilitat, agroalimentària, ciència animal i medicina.

Dins el context de la Nit de la Recerca, Lleida TV emetrà el 27 de novembre a les 21:00 hores la II Jornada #SomRecerca, on es podrà veure com col·laboren amb la recerca la Fundació Esclerosi Múltiple, l’Associació Espanyola contra el Càncer de Lleida i FeSalut.

### Tarragona

A [Tarragona](https://lanitdelarecerca.cat/node/tarragona/), node coordinat per la Universitat Rovira i Virgili, la Nit de la Recerca arrenca amb la publicació [web](http://tarragona.nitdelarecerca.cat/ca/) d’alguns dels **30 tallers emesos al programa Som-hi! del canal de televisió TAC12** durant el mes de novembre. Aquests tallers els han preparat més d’un centenar d’investigadores i investigadores de la [Universitat Rovira i Virgili](http://www.urv.cat) i dels instituts de recerca [ICAC](http://www.icac.cat/), [ICIQ](http://iciq.org), [IISPV](http://iispv.cat) I [IPHES](http://iphes.cat) i molts d’ells es poden realitzar a casa. La programació a les comarques de Tarragona també inclou [**xerrades que investigadors i investigadores faran a centres de secundària**](http://tarragona.nitdelarecerca.cat/ca/programacio/secundaria/) durant la setmana del 23 al 27 de novembre.

El 27 a les 18h també s’ha organitzat una [sessió de microxerrades divulgatives](http://tarragona.nitdelarecerca.cat/ca/programacio/a/1/xerrades-divulgatives-recerca-pel-canvi) que s’empetran en directe en línia. Dissabte 28 es realitzarà una [**ruta científica Antoni de Martí i Franquès**](https://lanitdelarecerca.cat/ruta-cientifica-antoni-de-marti-i-franques/). Es tracta d’una **recreació teatralitzada** didàctica de la vida d’aquest científic català i els seus descobriments. Els participants visitaran carrers i palaus del centre històric de Tarragona que tenen relació amb la seva vida i la seva recerca, des del Camp de Mart fins al Pla de la Seu. Per participar-hi cal inscripció prèvia.

Per completar el programa, investigadores i investigadors del programa de beques Marie Sklodowska Curie de la Comissió Europea explicaran en format vídeo les seves recerques, que es complementarà amb un pòster per entendre-la de forma més gràfica.

### Contacte:

**Web**: [lanitdelarecerca.cat](https://lanitdelarecerca.cat/)

#NitRecerCat

**Barcelona:** Celia Santos

celia.santos@isglobal.org

**Girona:** Silvia Simon

silvia.simon@udg.edu

**Lleida:** Lluisa F. Cabeza i Gemma Casa

greia@diei.udl.cat

**Tarragona:** Montse Cartañà

tarragona@nitdelarecerca.cat

**Catalunya central - Vic:** Pilar López

pilar.lopez@uvic.cat

**Consultes generals:** Míriam Rivera

accc.gestio@gmail.com

### Material gràfic:

<https://drive.google.com/drive/folders/1_RpL5_Aj-9DopsIKUZvUVZgOJe5GYpPu?usp=sharing>